入廣豊倉領米書所遇
作者：曾丰
朝代：宋

paragraphs: 創意入倉稽斗斛，乃逢兩鶴三頭鹿。
意者殆天假其衷，憐我清高墮于俗。
翛翛兩鶴雄與雌，三鹿雄雌連一兒。
本生自有山林在，安用來游城市爲。
出山入市已失脚，况傍官倉疑更錯。
口與身爲沒齒讎，心因腹作終日惡。
我歸徑欲追喬松，爾鶴爾鹿來相從。
一爲先驅一後從，共馭元氣騎清風。